Maatietopalvelu

Kyselyvastaus

**Asiakirjan tunnus:** KT804

**Päivämäärä**: 22.11.2023

**Julkisuus:** Julkinen

**Palestiina / Kroonisesti sairaille tarkoitetun hoidon ja lääkityksen saatavuus Gazan kaistalla**

**Palestine / The availability of treatment and medication for chronically ill patients in the Gaza Strip**

Kysymykset

Onko Gazan kaistalla saatavilla hoitoa tai lääkitystä kroonisesti sairaille potilaille?

Questions

Is treatment and medication available in the Gaza strip for chronically ill patients?

*Israelin ja Hamasin välillä 7.10.2023 puhjennut ja edelleen jatkuva sota on vaikuttanut mittavasti Gazan kaistan terveydenhuoltojärjestelmän toimintaan. Tämä kyselyvastaus pyrkii tarjoamaan tiiviin kokonaiskuvan Gazan kaistan terveydenhuoltojärjestelmän tilanteesta ja erityisesti kroonisten sairauksien hoidon ja lääkityksen saatavuudesta vastauksen kirjoittamishetkellä. Euroopan unionin turvapaikkaviraston (EUAA) lääketieteellisen lähtömaatiedon tuottamiseen keskittyvällä MedCOI-palvelulla ei ollut mahdollisuutta selvittää eri sairauksiin liittyvän hoidon ja lääkityksen saatavuutta Gazan kaistalla myöskään ennen lokakuun 2023 sodan puhkeamista.[[1]](#footnote-1) Sodan jatkuessa tilanne Gazan kaistalla heikkenee jatkuvasti ja sodan lopullisia vaikutuksia Gazan terveydenhuoltojärjestelmään on vastauksen kirjoittamishetkellä mahdotonta arvioida. Ajantasaisinta tietoa saadakseen lukijaa kehotetaan tutustumaan esimerkiksi YK:n humanitaaristen asioiden koordinaatiotoimiston (OCHA) säännöllisesti Israelin ja Hamasin sodan vaikutuksista julkaisemiin raportteihin.*

**Onko Gazan kaistalla saatavilla hoitoa tai lääkitystä kroonisesti sairaille potilaille?**

Gazan kaistaa hallinnassaan pitävä[[2]](#footnote-2) aseellinen palestiinalaisjärjestö Hamas toteutti 7.10.2023 hyökkäyksen Israeliin, joka käynnisti Israelin ja Hamasin välillä aina tähän päivään jatkuneen sodan.[[3]](#footnote-3) OCHA:n 20.11.2023 julkaisemassa tilannepäivityksessä viitataan Gazan terveysministeriön 10.11. päivitettyihin tietoihin, joiden mukaan Gazan kaistalla oli kuollut sodan seurauksena 11 078 ja haavoittunut 27 490 palestiinalaista. Kuolleista 4 506 kerrottiin olevan lapsia. Israelin viranomaislähteiden mukaan konfliktiin liittyvien väkivaltaisuuksien seurauksena on kuollut yli 1 200 israelilaista ja ulkomaiden kansalaista, joista useimmat saivat surmansa 7.10.2023 hyökkäyksessä.[[4]](#footnote-4)

Useat YK:n asiantuntijat ja esimerkiksi Lääkärit ilman rajoja (MSF) -järjestö ovat määritelleet Israelin 7.10. jälkeen Gazan kaistan alueelle kohdistaman summittaisen väkivallan ja Gazan saarron tiukentamisen alueen asukkaiden kollektiiviseksi rankaisemiseksi[[5]](#footnote-5).[[6]](#footnote-6) MSF:n 27.10.2023 julkaiseman katsauksen mukaan Israelin ja Hamasin sotatoimet ja Israelin tiukentama saarto vaikuttavat Gazan kaistan asukkaiden terveyteen useilla eri tavoilla. Saarto on katkaissut polttoaineen ja sähkön toimittamisen alueelle, ja varageneraattorien polttoaineen loppuessa sairaalat eivät kykene enää toimimaan. Gazan sairaalat ja hoitohenkilökunta ovat ylikuormittuneita, ja Gazan asukkaat kärsivät saarron tiukentumisen seurauksena myös puutteellisesta pääsystä elintärkeisiin lääkkeisiin. Israelin asevoimien antamat evakuointimääräykset uhkaavat kaikista haavoittuvimmassa asemassa olevien potilaiden terveyttä, sillä sairaaloiden turvallinen evakuoiminen ei ole Gazan eteläosien sairaaloiden rajallisen kapasiteetin, ambulanssipulan ja teiden kokemien vahinkojen takia mahdollista. Teiden kunnon, ambulanssipulan ja Israelin ilmaiskujen aiheuttaman turvattomuuden takia sairailla ei ole myöskään usein edes pääsyä sairaalaan. Lisäksi puhtaan veden puutteen ja hätämajoituksen ylikuormittumisen todetaan lisäävän riskiä tautien leviämiseen.[[7]](#footnote-7)

OCHA:n 16.11.2023 julkaisemassa päivityksessä viitataan Gazan terveysministeriön tietoihin, joiden mukaan Gazan kaistan yhteensä 35 sairaalasta ainoastaan yhdeksän oli 16.11.2023 osittain toiminnassa.[[8]](#footnote-8) OCHA:n 20.11.2023 julkaisemassa katsauksessa todetaan, että Gazan terveysministeriö ei ole kyennyt päivittämään tietoja Israelin ja Hamasin välisen sodan uhriluvuista 11.11. jälkeen, sillä Gazan pohjoisosien sairaaloiden palvelut ja viestintäyhteydet olivat romahtaneet. Humanitaarisen avun todetaan keskittyvän terveyspalveluiden osalta Gazan kaistan eteläosiin ja edelleen osittain toiminnassa olevien yhdeksän sairaalan, 18 terveyskeskuksen (*primary health-care centres*) ja 130 liikkuvan lääkintätiimin (*mobile teams*) tukemiseen.[[9]](#footnote-9) YK:n palestiinalaisjärjestö (UNRWA) on tarjonnut terveyspalveluita suurimmalle osalle Gazan kaistalla oleskelevista noin 1,2 miljoonasta palestiinalaispakolaisesta.[[10]](#footnote-10) UNRWA:n 17.11.2023 julkaiseman tilannepäivityksen mukaan sen Gazan kaistalla ylläpitämistä 22 terveyskeskuksesta yhdeksän oli 14.11.2023 edelleen toiminnassa.[[11]](#footnote-11)

Maailman terveysjärjestön (WHO) ja terveyspalveluihin keskittyvän humanitaarisen klusterin 6.11.2023 julkaiseman katsauksen mukaan noin 350 000 Gazan kaistan asukasta kärsii kroonisista sairauksista kuten diabeteksesta, sydänsairauksista ja kroonisista hengityselinsairauksista.[[12]](#footnote-12) Reutersin 9.11.2023 julkaisemassa uutisessa viitataan WHO:n tietoihin, joiden mukaan ennen 7.10.2023 puhjennutta konfliktia noin 100 Gazan kaistan asukasta sai päivittäin monimutkaisten terveysongelmien vaatimaa hoitoa, kuten harvinaisten syöpien vaatimaa hoitoa ja avosydänleikkauksia[[13]](#footnote-13), kaistan ulkopuolella. Niin ikään WHO:hon viitaten Reuters esittää, että valtaosalle kroonisesti sairaista potilaista kyettiin tarjoamaan hoitoa Gazan kaistan alueella ennen konfliktin puhkeamista.[[14]](#footnote-14) Deutsche Wellen (DW) 17.11.2023 julkaiseman videoreportaasin perusteella Gazan kaistan edelleen toiminnassa olevat sairaalat ja näissä sairaaloissa edelleen työskentelevät lääkärit joutuvat priorisoimaan sodassa haavoittuneita myös vakavasti sairaiden kustannuksella, joita pyritään evakuoimaan hoidettavaksi kaistan ulkopuolelle.[[15]](#footnote-15)

Yhdysvaltalaisen National Public Radio (NPR) -uutismedian 7.7.2022 julkaiseman artikkelin mukaan lääketieteellistä hoitoa Gazan kaistan ulkopuolelta hakeneiden joukossa oli eniten syöpä- ja sydänpotilaita. Artikkelissa käsitellään erään sydänpotilaan pääsyä sydänleikkaukseen, ja sen perusteella leikkaukseen pääsy oli Gazan asukkaille hyvin vaikeaa jo ennen lokakuussa 2023 puhjennutta sotaa. Artikkelissa haastatellaan al-Shifan sairaalan sydänkirurgian osaston päällikköä tohtori Saher Abu Ghalilia, jonka kuvataan olevan toinen kahdesta Gazan kaistalla toimivasta sydänkirurgista. Ghalilin mukaan hänen olisi hyvin vaikea toteuttaa turvallisesti edes sepelvaltimon ohitusleikkauksen kaltainen, suhteellisen suoraviivainen operaatio, sillä Gazassa on pulaa sekä sydän- että verisuonikirurgeista ja operaatioissa tarvittavista tarvikkeista.[[16]](#footnote-16)

WHO:n 6.11.2023 julkaisemassa katsauksessa esitetään arvio, jonka mukaan (konfliktista johtuva) Gazan kaistan asukkaiden äärimmäisen rajallinen pääsy keskeisimpiin terveyspalveluihin on lisännyt potilaiden kuolleisuutta. Sairaalat olivat täyttyneet haavoittuneista, joita oli jo 5.11. yli 24 000. Edelleen toiminnassa olevien sairaaloiden raportoitiin olevan ylikuormittuneita ja alttiita erilaisten tautien leviämiselle. Hoitoa odottavia potilaita oli 150% suhteessa sairaaloiden ja terveyskeskusten kapasiteettiin, ja vapaiden sairaalasänkyjen puuttuessa suurta osaa potilaista hoidettiin lattialla. Lääkkeistä oli paheneva pula, ja konflikti oli ajanut suurimman osan lääkinnän ammattilaisista pois kodeistaan, minkä seurauksena sairaalat joutuivat toimimaan alle kolmanneksella henkilöstöstään. WHO:n mukaan Gazassa oli sodan puhkeamisen (7.10.) jälkeen 130 terveydenhuoltotyöntekijää.[[17]](#footnote-17) NPR:n 16.11.2023 julkaiseman uutisartikkelin mukaan Gazassa olisi kuollut Palestiinan terveysministeriön mukaan yli 200 ja haavoittunut 130 terveydenhuollon työntekijää.[[18]](#footnote-18)

Israelin asevoimien joukot tunkeutuivat 15.11.2023 Gazan kaistan suurimpaan, Gazan kaupungissa toimivaan al-Shifan sairaalaan.[[19]](#footnote-19) The Washington Postin mukaan Israel on esittänyt Hamasin käyttävän Gazan kaistan sairaaloita piilopaikkoinaan ja oikeuttanut tällä terveydenhuoltolaitoksiin kohdistuvat iskut.[[20]](#footnote-20) WHO:n johtama arviointitiimi vieraili 18.11. al-Shifan sairaalassa, ja kuvasi sairaalaa myöhemmin samana päivänä julkaistussa tiedotteessa ”kuoleman vyöhykkeeksi”. WHO:n mukaan al-Shifan sairaalan sisäänkäynnille oli kaivettu noin 80 ihmisen joukkohauta, ja puhtaan veden, polttoaineen, lääkkeiden, ruuan ja muun elintärkeän avun puute oli johtanut tilanteeseen, jossa al-Shifa ei enää tosiasiallisesti toiminut sairaalana. Sairaalan toimintojen lakkaamisen kerrottiin johtaneen edeltävien 2–3 päivän aikana useiden potilaiden kuolemaan.[[21]](#footnote-21) OCHA:n 20.11.2023 julkaiseman tilannekatsauksen mukaan al-Shifan sairaalasta evakuoitiin 19.11.2023 31 keskosvauvaa. Viiden keskosvauvan kerrotaan kuolleen evakuointia edeltäneiden päivien aikana sähkön ja polttoaineen puutteen takia. OCHA viittaa myös Gazan terveysministeriö tietoihin, joiden mukaan Israelin armeijan hallinnassa olevassa al-Shifan sairaalassa olisi edelleen 259 potilasta, joita ei ole pystytty evakuoimaan sairaalasta.[[22]](#footnote-22)

## Lähteet

BBC 16.11.2023. *Israel Gaza war: History of the conflict explained*. <https://www.bbc.com/news/newsbeat-44124396> (käyty 17.11.2023).

DW (Deutsche Welle) 17.11.2023. *What is left of the healthcare infrastructure in Gaza?* [video]. Katsottavissa YouTube-videopalvelusta: <https://www.youtube.com/watch?v=q1twZhEVO94> (käyty 17.11.2023).

EUAA MedCOI/ International SOS 22.8.2023. *Availability of medical treatment, AVA 17241*. [Saatavilla EASO:n MedCOI-tietokannasta.]

International Crisis Group (päiväämätön). *Crisis Watch. Israel/Palestine*. <https://www.crisisgroup.org/crisiswatch#israel/palestine> (käyty 17.11.2023).

Maahanmuuttovirasto/maatietopalvelu 31.3.2022. *Gazan kaistan tilannekatsaus maaliskuussa 2022*. [https://migri.fi/documents/5202425/5914056/Gazan+kaistan+tilannekatsaus+maaliskuussa+2022.pdf](https://migri.fi/documents/5202425/5914056/Gazan%2Bkaistan%2Btilannekatsaus%2Bmaaliskuussa%2B2022.pdf) (käyty 17.11.2023).

MSF (Médecins Sans Frontières)

27.10.2023. *Five ways the war in Gaza is impacting Palestinians’ health*. <https://www.msf.org/five-ways-war-gaza-impacting-palestinians-health> (käyty 20.11.2023).

12.10.2023. *Indiscriminate violence and the collective punishment of Gaza must cease*. <https://www.msf.org/indiscriminate-violence-and-collective-punishment-gaza-must-cease> (käyty 20.11.2023).

NPR (National Public Radio) / Estrin, Daniel & Baba, Anas 7.7.2022. *A 70-year-old man in Gaza needed open heart surgery. It was a race against time*. <https://www.npr.org/sections/goatsandsoda/2022/07/07/1097980428/a-70-year-old-man-in-gaza-needed-open-heart-surgery-it-was-a-race-against-time> (käyty 20.111.2023).

NPR (National Public Radio) / Romo, Vanessa 16.11.2023. *Doctors are among the many dead in Gaza. These are their stories*. <https://www.npr.org/2023/11/16/1213307710/gaza-doctors-al-shifa-hospital> (käyty 22.11.2023).

OCHA (UN Office for the Coordination of Humanitarian Affairs)

20.11.2023. Hostilities in the Gaza Strip and Israel. Flash Update #44. <https://www.ochaopt.org/content/hostilities-gaza-strip-and-israel-flash-update-44> (käyty 22.11.2023).

16.11.2023. *Hostilities in the Gaza Strip and Israel. Flash Update #41.* <https://www.ochaopt.org/content/hostilities-gaza-strip-and-israel-flash-update-41> (käyty 17.11.2023).

Reuters/ Chacar, Henriette & Rigby, Jennifer 9.11.2023. *Gaza health crisis deepens for the chronically ill as war intensifies*. <https://www.reuters.com/world/middle-east/gaza-health-crisis-deepens-chronically-ill-war-intensifies-2023-11-08/> (käyty 17.11.2023).

Reuters / Dutta, Prasanta Kumar & Zafra, Mariano 15.11.2023. *After days-long siege, Israeli forces enter Al Shifa hospital*. <https://www.reuters.com/graphics/ISRAEL-PALESTINIANS/MAPS/movajdladpa/> (käyty 20.11.2023).

UN (The United Nations) 12.10.2023. *Israel/occupied Palestinian territory: UN experts deplore attacks on civilians, call for truce and urge international community to address root causes of violence.* <https://www.ohchr.org/en/press-releases/2023/10/israeloccupied-palestinian-territory-un-experts-deplore-attacks-civilians> (käyty 20.11.2023).

UNRWA (The United Nations Relief and Work Agency for Palestine Refugees in the Near East).

(päiväämätön). *Health in the Gaza Strip*. <https://www.unrwa.org/activity/health-gaza-strip> (17.11.2023).

17.11.2023. *UNRWA Situation Report #32 on the situation in the Gaza Strip and the West Bank, including East Jerusalem*.<https://www.unrwa.org/resources/reports/unrwa-situation-report-32-situation-gaza-strip-and-west-bank-including-east-Jerusalem> (käyty 17.11.2023).

The Washington Post / Hendrix, Steve, Berger, Miriam & Dadouch, Sara*. Israeli troops scour Gaza’s al-Shifa Hospital for evidence of Hamas*. 16.11.2023. <https://www.washingtonpost.com/world/2023/11/16/israel-gaza-shifa-hamas-evidence/> (käyty 20.11.2023),

WHO (World Health Organization) 18.11.2023. *WHO leads very high-risk joint humanitarian mission to Al-Shifa Hospital in Gaza*. <https://www.who.int/news/item/18-11-2023-who-leads-very-high-risk-joint-humanitarian-mission-to-al-shifa-hospital-in-gaza> (käyty 20.11.2023).

WHO (World Health Organization) / Health Cluster 6.11.2023. *Public Health Situation Analysis (PHSA) on Hostilities in the occupied Palestinian territory (oPt)*. <https://reliefweb.int/attachments/30945019-5f79-4f8d-a08c-f47158543589/WHO%20PHSA%20Gaza%20and%20West%20Bank%20oPt%20061123%20FINAL.pdf> (käyty 20.11.2023).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EUAA MedCOI/ International SOS 22.8.2023. [↑](#footnote-ref-1)
2. Gazan kaistan hallintasuhteita käsitellään tarkemmin esimerkiksi Maahanmuuttoviraston maatietopalvelun maaliskuussa 2022 julkaisemassa Gazan kaistan tilannekatsauksessa. Ks. Maahanmuuttovirasto/maatietopalvelu 31.3.2022, s. 5–6. [↑](#footnote-ref-2)
3. Ks. esim. BBC 16.11.2023; International Crisis Group (päiväämätön). [↑](#footnote-ref-3)
4. OCHA 20.11.2023. [↑](#footnote-ref-4)
5. Kansainvälisen humanitaarisen oikeuden kollektiivista rankaisemista (*collective punishment*) koskevaa kieltoa käsitellään esimerkiksi Kansainvälisen punaisen ristin (ICRC) kansainvälistä humanitaarista tapaoikeutta käsittelevässä [tietokannassa](https://ihl-databases.icrc.org/en/customary-ihl/v1/rule103). [↑](#footnote-ref-5)
6. UN 12.10.2023; MSF 12.10.2023. [↑](#footnote-ref-6)
7. MSF 27.10.2023. [↑](#footnote-ref-7)
8. OCHA 16.11.2023. [↑](#footnote-ref-8)
9. OCHA 20.11.2023. [↑](#footnote-ref-9)
10. UNRWA (päiväämätön). [↑](#footnote-ref-10)
11. UNRWA 17.11.2023. [↑](#footnote-ref-11)
12. WHO & Health Cluster 6.11.2023, s. 8. [↑](#footnote-ref-12)
13. Erään Gazan kaistan asukkaan avosydänleikkaukseen pääsyyn liittyviä haasteita käsitellään yhdysvaltalaisen National Public Radio (NPR) -uutismedian 7.7.2022 julkaisemassa laajassa artikkelissa. Artikkelin perusteella sydänleikkaukseen pääsy oli Gazan asukkaille hyvin vaikeaa jo ennen lokakuussa 2023 puhjennutta sotaa. Artikkelissa haastatellaan al-Shifan sairaalan sydänkirurgian osaston päällikköä tohtori Saher Abu Ghalilia, jonka kuvataan olevan toinen kahdesta Gazan kaistalla toimivasta sydänkirurgista. Ghalilin mukaan hänen olisi hyvin vaikea toteuttaa turvallisesti edes sepelvaltimon ohitusleikkauksen kaltainen, suhteellisen suoraviivainen operaatio, sillä Gazassa on pulaa sekä sydän- että verisuonikirurgeista ja operaatioissa tarvittavista tarvikkeista. [↑](#footnote-ref-13)
14. Reuters 9.11.2023. [↑](#footnote-ref-14)
15. DW 17.11.2023. [↑](#footnote-ref-15)
16. NPR / Estrin & Baba 7.7.2022. [↑](#footnote-ref-16)
17. WHO & Health Cluster 6.11.2023, s. 2. [↑](#footnote-ref-17)
18. NPR / Romo 16.11.2023. [↑](#footnote-ref-18)
19. Ks. esim. Reuters / Dutta & Zafra 15.11.2023; The Washington Post / Hendrix et al. 16.11.2023. [↑](#footnote-ref-19)
20. The Washington Post / Hendrix et al. 16.11.2023. [↑](#footnote-ref-20)
21. WHO 18.11.2023. [↑](#footnote-ref-21)
22. OCHA 20.11.2023. [↑](#footnote-ref-22)